CELEX: 52014PC0720
Language: ro
Date: 2015-02-24
Title: Propunere de DECIZIE A CONSILIULUI de abrogare a Deciziei 77/706/CEE a Consiliului de stabilire a unui obiectiv comunitar de reducere a consumului de energie primară în cazul apariției de dificultăți în aprovizionarea cu țiței și produse petroliere și a Deciziei 79/639/CEE a Comisiei de stabilire a normelor de aplicare a Deciziei 77/706/CEE a Consiliului

COMISIA
                             EUROPEANĂ

                                                     Bruxelles, 24.2.2015
                                                     COM(2014) 720 final

                                                     2014/0342 (NLE)

                                         Propunere de

                                 DECIZIE A CONSILIULUI

     de abrogare a Deciziei 77/706/CEE a Consiliului de stabilire a unui obiectiv comunitar
         de reducere a consumului de energie primară în cazul apariției de dificultăți în
      aprovizionarea cu țiței și produse petroliere și a Deciziei 79/639/CEE a Comisiei de
              stabilire a normelor de aplicare a Deciziei 77/706/CEE a Consiliului

RO                                                                                            RO
 ---pagebreak---                                          EXPUNERE DE MOTIVE

     1.       CONTEXTUL PROPUNERII
     În temeiul Deciziei 77/706/CEE a Consiliului, Comisia poate stabili un obiectiv de 10 %
     pentru reducerea consumului de produse petroliere în cazul unei perturbări; statele membre
     trebuie să ia toate măsurile corespunzătoare pentru a își reduce consumul în consecință.
     Prezenta decizie și Decizia 79/639/CEE a Comisiei instituie norme complexe pentru
     reducerea consumului de petrol în cazul unei perturbări. Acestea nu au fost niciodată utilizate
     în practică. În special, Comisia nu a stabilit niciodată un obiectiv comunitar pentru reducerea
     consumului de produse petroliere.
     Această legislație respecta, în principiu, Programul energetic internațional din 1974, tratatul
     fondator al Agenției Internaționale a Energiei, ce obliga țările membre ale AIE să
     implementeze măsuri de limitare a cererii care să fie suficiente pentru a reduce consumul cu
     7 % sau 10 %, ori de câte ori grupul suferă o reducere a aprovizionării cu petrol de cel puțin
     7 %, respectiv, 12 %.
     În general, perturbările aprovizionării cu petrol pot fi abordate prin creșterea ofertei
     (deblocând stocuri sau sporind nivelul producției indigene) sau prin reducerea cererii (măsuri
     de limitare a cererii sau trecerea la alți combustibili). De-a lungul anilor, importanța stocurilor
     de urgență a crescut și deblocarea unor astfel de stocuri este acum considerată în general –
     inclusiv de către AIE – ca principalul instrument de reacție în situații de urgență. În cazul unei
     perturbări a aprovizionării cu petrol, deblocarea stocurilor de petrol de urgență poate înlocui
     cantitățile lipsă rapid și fără a perturba activitatea economică a UE și viața cetățenilor
     acesteia. În plus, stocurile de petrol de urgență sunt adesea finanțate printr-o taxă plătită de
     consumatori, care se așteaptă, pe bună dreptate, ca în cazul unei perturbări aceste stocuri să fie
     deblocate, mai degrabă decât să fie limitat consumul.
     Directiva conexă privind stocurile de petrol1 a fost revizuită în 2009 și se aplică din 2013. Ea
     oferă un cadru consolidat privind instituirea și disponibilitatea stocurilor de petrol de urgență
     și specifică procedurile în temeiul cărora pot fi utilizate stocurile. De asemenea, directiva
     impune statelor membre să dispună de proceduri pentru ca „să impună restricții generale sau
     specifice asupra consumului, în funcție de deficitele estimate, printre altele prin atribuirea de
     produse petroliere anumitor categorii de consumatori cu prioritate” [articolul 20 alineatul (1)].
     Acesta este un instrument important care contribuie la obiectivul general al politicii energetice
     referitor la securitatea aprovizionării. Acum că versiunea revizuită a Directivei privind
     stocurile de petrol a fost adoptată și a intrat în vigoare, apare ca relevant să se abordeze lipsa
     necesității de a menține norme care se suprapun în Decizia 77/706/CEE a Consiliului.
     Pe această bază, Comisia propune abrogarea de către Consiliu a Deciziei 77/706/CEE a
     Consiliului și, în același timp, și a Deciziei 79/639/CEE a Comisiei.

     2.       REZULTATELE CONSULTĂRILOR CU PĂRȚILE INTERESATE ȘI ALE
              EVALUĂRII IMPACTULUI
     În cadrul reuniunii sale din 23 ianuarie 2014, grupul de coordonare pentru petrol și produse
     petroliere a fost consultat cu privire la oportunitatea abrogării deciziei Consiliului. Statele
     membre au sprijinit inițiativa de a abroga decizia Consiliului și decizia de punere în aplicare a
     Comisiei, care au fost adoptate într-un moment în care stocurile de urgență aveau un rol mai
     puțin important decât în prezent.
     1
            Directiva 2009/119/CE a Consiliului din 14 septembrie 2009 privind obligația statelor membre de a
            menține un nivel minim de rezerve de țiței și/sau de produse petroliere, JO L 265, 9.10.2009, p. 9-23.

RO                                                       2                                                           RO
 ---pagebreak---      Evaluarea impactului2 pentru Directiva privind stocurile de petrol revizuită (Directiva
     2009/119/CE a Consiliului) a examinat instrumentele alternative de intervenție în caz de
     urgență (limitarea cererii, trecerea la alți combustibili și sporirea nivelului producției) și a
     subliniat limitările acestora. În special, măsurile de limitare a cererii necesită acceptarea de
     către public, care poate fi uneori greu de obținut și, de asemenea, pot împiedica activitățile
     comerciale și industriale și mobilitatea cetățenilor.

     3.      ELEMENTELE JURIDICE ALE PROPUNERII
     Propunerea se întemeiază pe articolul 122 alineatul (1) din Tratatul privind funcționarea
     Uniunii Europene (TFUE) [fostul articol 100 alineatul (1) CE și, anterior, fostul articol 103
     alineatul (4) CEE, pe care se întemeia Decizia 77/706/CEE a Consiliului].
     Ca urmare a abrogării deciziei menționate mai sus, Decizia 79/639/CEE a Comisiei, care
     stabilește normele de aplicare a Deciziei 77/706/CEE a Consiliului, își va pierde temeiul
     juridic și aplicarea practică. Pentru a asigura securitatea juridică, Decizia 79/639/CEE a
     Comisiei ar trebui de asemenea abrogată. Acest lucru poate fi realizat de Consiliu, la
     propunerea Comisiei.

     2
            SEC(2008) 2858.

RO                                                  3                                                   RO
 ---pagebreak---                                                                     2014/0342 (NLE)

                                                     Propunere de

                                           DECIZIE A CONSILIULUI

         de abrogare a Deciziei 77/706/CEE a Consiliului de stabilire a unui obiectiv comunitar
             de reducere a consumului de energie primară în cazul apariției de dificultăți în
          aprovizionarea cu țiței și produse petroliere și a Deciziei 79/639/CEE a Comisiei de
                  stabilire a normelor de aplicare a Deciziei 77/706/CEE a Consiliului

     CONSILIUL UNIUNII EUROPENE,
     având în vedere Tratatul privind funcționarea Uniunii Europene, în special articolul 122
     alineatul (1),
     având în vedere propunerea Comisiei Europene,
     întrucât:
     (1)      La 7 noiembrie 1977, Consiliul a decis, prin Decizia 77/706/CEE3, să instituie un
              mecanism pentru stabilirea unui obiectiv comunitar de reducere a consumului de
              energie primară în cazul apariției de dificultăți în aprovizionarea cu țiței și produse
              petroliere.
     (2)      La 15 iunie 1979, Comisia a stabilit, prin Decizia 79/639/CEE4, normele de aplicare a
              Deciziei 77/706/CEE a Consiliului.
     (3)      Deciziile 77/706/CEE și 79/639/CEE stabilesc proceduri complexe, care implică
              importante sarcini administrative atât pentru statele membre, cât și pentru Comisie,
              inclusiv diverse obligații de raportare. Aceste proceduri nu și-au găsit nicio aplicație
              practică.
     (4)      În cazul unei perturbări a aprovizionării, stocurile de urgență pot înlocui cantitățile
              lipsă în mod rapid și eficient, fără a cauza perturbarea activității economice și fără a
              împiedica mobilitatea. Prin urmare, stocurile de urgență sunt considerate în prezent
              principalul instrument de reacție pentru soluționarea unei perturbări a aprovizionării cu
              petrol.
     (5)      În plus, Directiva 2009/119/CE a Consiliului stabilește un cadru consolidat pentru
              stocuri de urgență, asigurând disponibilitatea și accesibilitatea fizică a acestora și
              stabilind procedurile pentru utilizarea lor.
     (6)      De asemenea, Directiva 2009/119/CE5 impune statelor membre să dispună de
              proceduri pentru a impune restricții generale sau specifice asupra consumului, între
              altele prin atribuirea cu prioritate de produse petroliere anumitor categorii de
              consumatori.

     3
              Decizia 77/706/CEE a Consiliului din 7 noiembrie 1977 de stabilire a unui obiectiv comunitar de
              reducere a consumului de energie primară în cazul apariției de dificultăți în aprovizionarea cu țiței și
              produse petroliere (JO L 292, 16.11.1977, p. 9).
     4
              Decizia 79/639/CEE a Comisiei din 15 iunie 1979 de stabilire a normelor de aplicare a Deciziei
              77/706/CEE a Consiliului (JO L 183, 19.7.1979, p. 1).
     5
              Directiva 2009/119/CE a Consiliului din 14 septembrie 2009 privind obligația statelor membre de a
              menține un nivel minim de rezerve de țiței și/sau de produse petroliere (JO L 265, 9.10.2009, p. 9).

RO                                                          4                                                            RO
 ---pagebreak---      (7)    Programul privind o reglementare adecvată și funcțională al Comisiei reexaminează în
            mod sistematic legislația Uniunii în vederea identificării posibilităților de simplificare
            și de reducere a sarcinii de reglementare.
     (8)    Ca urmare a abrogării Deciziei 77/706/CEE, Decizia 79/639/CEE a Comisiei, care
            stabilește normele de aplicare a Deciziei 77/706/CEE, va deveni caducă și ar trebui de
            asemenea abrogată,
     ADOPTĂ PREZENTA DECIZIE:

                                               Articolul 1
     Deciziile 77/706/CEE și 79/639/CEE se abrogă.

                                               Articolul 2
     Prezenta decizie intră în vigoare în a douăzecea zi de la data publicării în Jurnalul Oficial al
     Uniunii Europene.

                                               Articolul 3
     Prezenta decizie se adresează statelor membre.
     Adoptată la Bruxelles,

                                                  Pentru Consiliu
                                                  Președintele

RO                                                  5                                                    RO